**ELŐTERJESZTÉS**

**Körmend Város Önkormányzata Képviselő-testületének 2024. február 1-i ülésére**

**Tárgy:** tájékoztatás a betöltetlen háziorvosi, gyermekorvosi és fogorvosi körzetek kapcsán, pályázati felhívás feltételeinek elfogadása

**I.**

Tisztelt Képviselő-testület!

A Szociális és Egészségügyi Bizottság feladata lett az egészségügyi alapellátás kapcsán a városban felmerült orvosi, fogorvosi körzetek helyzetének, problémáinak felmérése, megoldási javaslatok kidolgozása és Képviselő-testület elé tárása. A Bizottság augusztusban megkezdte ezt a munkát és először meghívta a városban dolgozó orvosokat egy egyeztetésre, ahová a Képviselő-testület tagjai is kaptak meghívást. Itt elhangzott, hogy milyen problémákkal küzd jelenleg az egészségügyi alapellátás, mivel tudna ezen helyben az Önkormányzat javítani.

Az egészségügyi alapellátásról szóló 2015. évi CXXIII. törvény értelmében a települési önkormányzat köteles gondoskodni az egészségügyi alapellátásról.

Körmend területén 5 háziorvosi körzet, 3 gyermek háziorvosi körzet és 4 fogorvosi körzet (ebből egy gyermekfogászat) került kijelölésre. Ezek közül jelenleg 5 körzet betöltetlen, helyettesítéssel ellátott. A helyettesítésről szóló megállapodások azonban egyrészt átmeneti jellegűek, másrészt lényegesen rövidebb időtartamban biztosítják a rendelést, mint a betöltött körzetekben. Ezért szükséges lenne hosszú távú, végleges megoldást találni, ami a körzetek betöltését jelenti.

A háziorvosi körzetben önálló orvosi tevékenység praxisjog alapján végezhető, mely a települési önkormányzat döntése alapján két formában látható el: vagy a praxisjoggal rendelkező orvos társas vállalkozás tagjaként, alkalmazottjaként, illetve egyéni vállalkozóként vesz részt a feladat ellátásába vagy a praxisjoggal rendelkező orvos és az érintett települési önkormányzat között egészségügyi szolgálati jogviszony jön létre, mely jogviszonyban a települési önkormányzat az egészségügyi szolgáltató és egyben az orvos munkáltatója. Tekintettel arra, hogy valamennyi betöltött körzetben az első formában történik a feladatellátás, tehát az orvos társas vállalkozás tagjaként látja el a feladatot, mely vállalkozással feladatellátási szerződést kötött az Önkormányzat, így azt javasoljuk, hogy elsősorban a betöltetlen körzetek esetén is legyen az ellátás formája.

A megoldás érdekében szükséges a betöltetlen körzetek működtetésére pályázati felhívás kiírása és meghirdetése minél szélesebb körben, amely felhívásban fel kell tüntetni azon esetleges plussz juttatásokat, amelyek előnyösebb pozícióba helyezik Körmendet. Hiszen az országban rengeteg betöltetlen körzet van, szinte minden önkormányzat keres orvost, így a hosszú távú megoldás érdekében szükséges valamilyen felajánlást tenni.

Tartósan betöltetlen, azaz legalább 12 hónapja betöltetlen praxisok esetében központi támogatásra, ún. letelepedési támogatásra is tud pályázni a jelentkező orvos a Nemzeti Egészségbiztosítási Alapkezelőnél. A pályázható összeg minimálisan 12.000.000,- Ft, amely legalább 12 hónapja betöltetlen praxis esetében pályázható (24 hónap esetén 14.000.000,- Ft; 36 hónap esetén 16.000.000,- Ft, 48 hónap esetén 18.000.000,- Ft; 60 hónap esetén 20.000.000,- Ft). Körmend esetében a gyermek háziorvosi körzet a legrégebb óta betöltetlen, ott már a legmagasabb összeg lenne pályázható, de a gyermekfogászati körzet is több, mint 2 éve betöltetlen, a két háziorvosi praxis közül az egyiknél már eltelt a 12 hónap, míg a másik esetében ez 2023. december 31-én telik el, így gyakorlatilag a letelepedési támogatás igénylésére a felnőtt fogorvosi praxis kivételével valamennyi praxis esetében lehetőség van vagy pár hónapon belül lehetőség nyílik.

Ezt azonban országosan valamennyi település betöltetlen praxisai esetében lehet igényelni, így célszerűnek látjuk, ha az Önkormányzat ezen kívül további felajánlásokat tudna tenni. Más települések is élnek ezzel a lehetőséggel.

Amennyiben a pályázat sikeres lesz, és jelentkezik a jogszabályi előírásoknak megfelelő, a praxisjog megszerzésére alkalmas orvos, vele vagy vállalkozásával, mint egészségügyi szolgáltatóval feladatellátási előszerződés kerülne megkötésre előzetes szakhatósági véleményezéssel, mely birtokában az orvos kérelmezheti az Országos Kórházi Főigazgatóságtól, mint kijelölt praxiskezelőtől, az adott körzetre szóló praxisengedélyt. A praxisengedély birtokában pedig az Önkormányzat megkötheti a körzet működtetésére az egészségügyi szolgáltatóval és az ellátást személyesen nyújtó orvossal a feladatellátási szerződést.

A felnőtt fogorvosi körzet esetében problémát jelent jelenleg, hogy az ott korábban ellátást biztosító doktornő tulajdonában álltak az eszközök, berendezések, és azokat eladta. Így jelenleg abban a rendelőben nem lehet fogorvosi ellátást biztosítani (a helyettesítést a helyettesítő doktornő saját rendelőjében, saját eszközeivel biztosítja jelenleg). Tehát ezen praxis esetében amennyiben sikerül fogorvost találni, a rendelőt be kell rendezni, fel kell szerelni, ez várhatóan több 10 milliós tétel lenne. Ezen praxis esetében erről is határozni kell majd, hogy hogyan, milyen mértékben tud az Önkormányzat hozzájárulni, támogatást nyújtani a rendelő berendezéséhez vagy az Önkormányzat szerlei fel a rendelőt, és minden eszköz önkormányzati tulajdonban lesz. Erről döntést hozni akkor lenne célszerű, ha már elindult egy tárgyalás a leendő fogorvossal.

Most Bizottságunk arra tesz javaslatot a Képviselő-testületnek, hogy fogadja el a pályázati feltételeket, amelyekkel valamennyi betöltetlen körzet esetében kiírásra kerülne a pályázat. A felhívások az Országos Kórházi Főigazgatóság honlapján eddig is feltöltésre kerültek, de azokban Önkormányzat által biztosított támogatások, juttatások nem szerepelnek.

Kérem a Tisztelt Képviselő-testületet, hogy tárgyalja meg az előterjesztést és a határozati javaslatban foglaltakat támogassa!

**HATÁROZATI JAVASLAT**

Körmend Város Önkormányzatának Képviselő-testülete úgy dönt, hogy Körmend város közigazgatási területén lévő betöltetlen és tartósan betöltetlen háziorvosi, házi gyermekorvosi és fogorvosi alapellátási körzetek működtetésére pályázatot hirdet meg a következő feltételekkel:

1. A pályázónak meg kell felelnie a vonatkozó ágazati jogszabályokban – így különösen az önálló orvosi tevékenységről szóló 2000. évi II. törvényben, az egészségügyi alapellátásról szóló 2015. évi CXXIII. törvényben és azok végrehajtási rendeleteiben – előírt feltételeknek.

2. A nyertes pályázóval, illetve annak vállalkozásával az Önkormányzat feladatellátási szerződést köt, melynek minimális időtartama 5 év.

3. Az Önkormányzat a jogszabályokban és a felhívásban előírt feltételeknek megfelelő orvos számára – a NEAK-nál pályázható letelepedési támogatáson túl – további támogatás nyújt, melynek összege 5 évre vállalt feladatellátás esetén 3.000.000,- Ft, hosszabb távú elköteleződés esetén 5.000.000,- Ft (7 év), illetve 7.000.000,- Ft (10 év) lehet, továbbá a pályázó igénylése alapján szolgálati lakást biztosít.

4. A felhívásban ki kell térni arra, hogy mióta betöltetlen az adott körzet, és annak alapján mekkora összegű letelepedési támogatásra lehet pályázni a NEAK-nál.

5. A benyújtott pályázatokat előzetesen a Szociális és Egészségügyi Bizottság véleményezi, és döntési javaslatot készít elő a Képviselő-testület számára.

6. A pályázati felhívást közzé kell tenni az Országos Kórházi Főigazgatóság, valamint a Magyar Orvosi Kamara honlapján, a város honlapján, háziorvosok, gyermekorvosok, fogorvosok szakmai fórumain (szaklapok, honlapok, közösségi fórumok), valamint ahol erre lehetőség van, orvosi egyetemek honlapjain.

 **Tóth Gábor s.k.**

 elnök

 Szociális és Egészségügyi Bizottság

**II.**

Tisztelt Képviselő-testület!

A Szociális és Egészségügyi Bizottság javaslatát megismerve arról tájékoztatom Önöket, hogy – egyeztetve a Pénzügyi Osztállyal – az Önkormányzat költségvetésében nem tudunk fedezetet meghatározni erre a kiadásra, amely a jövendőbeli orvosok támogatását illeti.

Természetesen az orvosok számára lakások felújítását támogatom, azonban a Bizottság határozati javaslatának 3. pontját javaslom módosítani a következők szerint:

Célszerűnek tartanám, ha a támogatást valamennyi itt eltöltött idő, mintegy hűségidő után fizetnénk az ide települő orvosnak, orvosoknak, tehát nem előre. Tekintettel arra, hogy az ország nyugati határához közel gyakoribb az, hogy rövid idő eltöltése után az orvosok külföldre mennek magasabb kereseti lehetőség reményében. Így azt javaslom a Képviselő-testületnek amennyiben a betöltetlen körzetbe érkező orvos legalább 5 évig praktizál Körmenden, egyszeri 5 millió Ft-os támogatásban részesüljön, majd újabb 5 év eltöltése után 8 millió Ft-ot kapjon.

Kérem a Képviselő-testületet, hogy az ekként módosított határozati javaslatot fogadja el.

**HATÁROZATI JAVASLAT**

Körmend Város Önkormányzatának Képviselő-testülete úgy dönt, hogy Körmend város közigazgatási területén lévő betöltetlen és tartósan betöltetlen háziorvosi, házi gyermekorvosi és fogorvosi alapellátási körzetek működtetésére pályázatot hirdet meg a következő feltételekkel:

1. A pályázónak meg kell felelnie a vonatkozó ágazati jogszabályokban – így különösen az önálló orvosi tevékenységről szóló 2000. évi II. törvényben, az egészségügyi alapellátásról szóló 2015. évi CXXIII. törvényben és azok végrehajtási rendeleteiben – előírt feltételeknek.

2. A nyertes pályázóval, illetve annak vállalkozásával az Önkormányzat feladatellátási szerződést köt.

3. Az Önkormányzat a jogszabályokban és a felhívásban előírt feltételeknek megfelelő orvos számára, aki 5 évig folyamatosan ellátta az adott körzetet, az 5 évi feladatellátást követően 5.000.000,- Ft, és további 5 év után, tehát 10 év feladatellátást követően 8.000.000,- Ft összeget juttat.

A Körmendre települő orvos számára az Önkormányzat erre vonatkozó igény esetén szolgálati lakást biztosít.

4. A felhívásban ki kell térni arra, hogy mióta betöltetlen az adott körzet, és annak alapján mekkora összegű letelepedési támogatásra lehet pályázni a NEAK-nál.

5. A benyújtott pályázatokat előzetesen a Szociális és Egészségügyi Bizottság véleményezi, és döntési javaslatot készít elő a Képviselő-testület számára.

6. A pályázati felhívást közzé kell tenni az Országos Kórházi Főigazgatóság, valamint a Magyar Orvosi Kamara honlapján, a város honlapján, háziorvosok, gyermekorvosok, fogorvosok szakmai fórumain (szaklapok, honlapok, közösségi fórumok), valamint ahol erre lehetőség van, orvosi egyetemek honlapjain.

Körmend, 2024. január 25.

 **Bebes István**

 polgármester